
Text rozhodnutia
Súd: Krajský súd Bratislava Spisová značka: 6S/81/2013 Identifikačné číslo súdneho spisu: 1013200609 Dátum vydania rozhodnutia: 02. 08. 2013 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2013:1013200609.2 Uznesenie Krajský súd v Bratislave v právnej veci žalobcu: L. T., bytom C. M. XX, XXX XX Q., proti žalovanému: Ústredie práce sociálnych vecí a rodiny, so sídlom Špitálska 8, 812 67 Bratislava, o preskúmanie zákonnosti rozhodnutia žalovaného č. AA/2013/01800-SSVODPPK/Rk zo dňa 23.1.2013, takto r o z h o d o l : Krajský súd v Bratislave konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Krajskému súdu v Bratislave bola dňa 5.4.2013 doručená žaloba mailom, doplnená osobným podaním dňa 10.4.2013 na preskúmanie zákonnosti rozhodnutia žalovaného č. AA/2013/01800-SSVODPPK/ Rk zo dňa 23.1.2013, ktorým žalovaný odvolanie žalobcu ako účastníka správneho konania zamietol a potvrdil rozhodnutie Úradu práce, sociálnych vecí a rodiny Bratislava č. B2/2012/43794/4/EPA zo dňa 20.9.2013 o nepriznaní peňažného príspevku na kompenzáciu zvýšených výdavkov súvisiacich s hygienou alebo s opotrebovaním šatstva, bielizne a obuvi a bytového zariadenia. Uznesením č.k. 6S/81/2013 - 15 zo dňa 17.4.2013 súd uložil žalobcovi, aby v lehote 30 dní doplnil v dvoch rovnopisoch žalobu zo dňa 5.4.2013 a čoho konkrétne sa domáha voči žalovanému, resp. ktoré časti napadnutého rozhodnutia považuje za nezákonné a preto sa domáha ich súdneho prieskumu - ich riadne odôvodnenie. Zároveň súd poučil žalobcu, že ak neodstráni vady žaloby, ktorých odstránenie súd nariadil, konanie bude v súlade s § 250d ods. 3 zastavené. Krajský súd v Bratislave doručil uznesenie sp.zn. 6S/81/2013 zo dňa 17.4.2013 o odstránení vád žaloby žalobcovi, ktorý uznesenie prevzal dňa 30.4.2013. Žalobca žalobu v súdom určenej lehote nedoplnil. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca neodstránil vady žaloby, a súdu nie je zrejmé čoho sa žalobca domáhal, súd v súlade s ustanovením § 250d ods. 3 O.s.p. konanie zastavil. Taktiež súd poukazuje na to, že žaloba bola podaná mailom bez zaručeného elektronického podpisu, ktorá sa má v zmysle § 42 ods. 1 O.s.p. doplniť najneskôr do troch dní. Na podania, ktoré neboli doplnené v tejto lehote sa neprihliada. Napriek tomu súd v konaní pokračoval, nakoľko v predmetnej veci išlo o sociálnu vec bez obligatórneho právneho zastupovania a súd chcel zabezpečiť žalobcovi právo na spravodlivé súdne konanie. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

